Broers sterf in KZN-ongelukTwee broers is Sondagoggend dood en hulle ander broer is ernstig beseer nadat hulle bakkie die pad verlaat, van ŉ wal afgerol en in ŉ rivier beland het in Pietermaritzburg in KwaZulu-Natal. Derrick Banks, woordvoerder van ER24, sê paramedici het op die toneel aangekom en die bakkie gevind waar dit onderstebo in die rivier gelê het. Banks sê een van die broers, glo in sy vroeë 20’s, het halflyf by die bakkie uitgehang en het reeds aan sy beserings beswyk. Paramedici moes die venster van die bakkie breek om toegang tot die ander insittendes te kry. Die ander broer, glo ook in sy 20’s, het ook reeds aan sy beserings beswyk. Die derde broer, ŉ tiener, het nek – en rugbeserings opgedoen en is na ŉ nabygeleë hospitaal vervoer vir verdere behandeling. Die polisie ondersoek die saak.